| Caprinos*Caprinae*Rango fósil: mioceno - actualidade |
| --- |
| Macho de *Capra pyrenaica* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Mammalia |
| Orde: | Artiodactyla |
| Suborde: | Ruminantia |
| Familia: | Bovidae |
| Subfamilia: | **Caprinae**Gray, 1821 |

 |
| Xéneros |
| *Véxase o texto* |

*Capricornis sumatraensis*.
A dos **caprinos** (*Caprinae*) é unha subfamilia de mamíferos artiodáctilos ruminantes da familia dos bóvidos.

Inclúe dúas importantes especies domésticas, a cabra e a ovella, e moitas outras silvestres, algunhas delas obxecto de caza como, por exemplo, a cabra montesa (*Capra pyrenaica*), o carneiro bravo ou muflón ou os rebezos.

Características
---------------

Aínda que a maioría das especies dos caprinos son gregarias e teñen estruturas corporais bastante robustas, diferen en moitos aspectos. Por exemplo, o boi almiscreiro (*Ovibos moschatus*) está adaptado ao frío extremo da tundra ártica; a cabra das Montañas Rochosas (*Oreamnos americanus*) está especializada para vivir en terreos moi accidentados, e o urial (*Ovis orientalis*) ocupa unha ampla rexión árida, que inclúe zonas desérticas, desde Caxemira até Irán.

Os membros deste grupo varían considerabelmente en tamaño e peso, que poden oscilar desde pouco máis de 1 m e menos de 30 kg do goral gris (*Naemorhedus goral*), até case 2,5 m de lonxitude e 350 kg de peso do boi almiscreiro (que, en catividade, pode alcanzar máis dos 650 kg).

Os estilos de vida dos caprinos pódense clasificar en dous grandes grupos, o dos 'defensores dos recursos', que son territoriais e defenden unha área pequena rica en alimento contra outros membros da mesma especie, e o dos 'pastores', que se reúnen en mandas e vagan libremente a través dun territorio máis grande, xeralmente menos rico en alimento.

Os defensores dos recursos son o grupo máis primitivo. Tenden a seren máis pequenos, de cores escuras, con *pinceis* de pelos na punta das orellas, longas crinas e cornos en forma de daga, e cos machos e as femias bastante semellantes.

Os 'pastores' son herbívoros que evolucionaron máis recentemente. Tenden a ser máis grandes, de costumes moi sociais e con comportamentos de dominancia, marcando o seu territorio coa secreción de glándulas odoríferas dos machos.

Non hai unha liña divisoria entre ambos os grupos, senón un *continuuum* que vai desde os seraus (xénero *Capricornis* nun extremo do espectro até as ovellas, as cabras e o boi almiscreiro no outro.

Clasificación
-------------

*Ammotragus lervia*.
*Oreamnos americanus*.
*Ovis aries musimon*.
*Rupicapra rupicapra*.
A subfamilia foi establecida polo naturalista británico John Edward Gray en 1821, na súa obra *On the natural arrangement of Vertebrose Animals.* *London Medical Repository* **15**: 296–310.

Segundo *Mammal Species of the World* a familia está integrada na actualidade polos seguintes xéneros:

* *Ammotragus* Blyth, 1840.
* *Budorcas* Hodgson, 1850.
* *Capra*  Linnaeus, 1758
* *Capricornis* Ogilby, 1836
* *Hemitragus* Hodgson, 1841
* *Naemorhedus* Hamilton Smith, 1827
* *Oreamnos* Rafinesque, 1817
* *Ovibos* Blainville, 1816
* *Ovis* Linnaeus, 1758
* *Pseudois* Hodgson, 1846
* *Rupicapra* Blainville, 1816

Evolución e filoxenia
---------------------

Os *Caprinae* constitúen, para a maioría dos autores, o clado dos *Aegodontia* (bóvidos con dentes de cabra). Porén outros falan da subfamilia *Caprini*, que formaría un clado dos *Antilopinae* *lato sensu*.

Os caprinos resultaron dunha rápida adaptación, hai 11 millóns de anos, á vida nas montañas por redución dos seus metacarpos seguida polo illamento nos montes do mega arquipélago que había entre os mares Mediterráneo e Paratetis.

A súa rápida radiación explica a dificultade de definir unha árbore filoxenética precisa dos *Caprinae*. Distínguese claramente unha liña de ovibovinos que reúne os xéneros *Ovibos*, *Naemorhedus* e *Capricornis*, outra de ovinos (xéneros *Ovis* e *Nilgiritragus*) da que o *Budorcas*, ou o *Myotragus*†, poderían ser os precursores, e, finalmente, a liña das cabras (*Capra*, *Pseudois* e *Hemitragus*). Porén, non se atopou aínda a forma de situar aos xéneros *Rupicapra*, *Ammotragus* e *Oreamnos*.

En Galicia
----------

Á parte das dúas especies domésticas, os caprinos salvaxes presentes en Galicia son o rebezo pirenaico (*Rupricapra pyrenaica*) e a cabra montesa (*Capra pyrenaica*).

O **rebezo**, que en tempos pasados fora moi común nas serras galegas lindantes con Asturias e León, estivo a piques da extinción pero, na acualidade, está recolonizando estes hábitats a causa das medidas para a protección da especie e, sobre todo, da súa reintrodución na montaña leonesa.

A **cabra montesa** autóctona, *Capra pyrenaica lusitanica*, que vivira nas serras orientais e surorientais, extingiuse a mediados do século XIX. Na actualidade inténtase repoboar coa subespecie *C. p. victoriae*.

Notas
-----

1. ↑  Wilson & Reeder (2005).
2. ↑  Ropiquet, A.; Hassanin, A. (febreiro 2005). "Molecular phylogeny of caprines (Bovidae, Antilopinae): the question of their origin and diversification during the Miocene". *Journal of Zoological Systematics and Evolutionary Research* (en inglés) **43** (1): 49–60. ISSN 0947-5745. doi:10.1111/j.1439-0469.2004.00290.x. Arquivado dende o orixinal o 17 de outubro de 2019. Consultado o 09 de abril de 2019.
3. ↑  Jonathan D. Margot (2007): "Molecular phylogeny of terrestrial artiodactyls". En Donald R. Prothero & Scott E. Foss, (eds.) *The Evolution of Artiodactyls*. Baltimore, Maryland, USA: Johns Hopkins Universisy Press. ISBN 978-0-8018-8735-2
4. ↑  Carles Lalueza-Fox *et al.* (2005): "Molecular dating of caprines using ancient DNA sequences of *Myotragus balearicus*, an extinct endemic Balearic mammal" Ler en liña.
5. 1 2 3  Díaz d'a Silva *el al.* (2007), p. 139.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Caprinos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Caprinos*** |

### Bibliografía

* Díaz d'a Silva, J. I. & Cartelle, Y. (2007): *Guía dos mamíferos de Galicia*. A Coruña: Baía Edicións. ISBN 84-96893-20-7.
* Kowalski, Kazimierz (1981): *Mamíferos. Manual de teriología*. Madrid: H. Blume Ediciones. ISBN 84-7214-229-9.
* Wilson, D. E. & D. M. Reeder, editors (2005): *Mammal species of the world: a taxonomic and geographic reference*. Third edition. The Johns Hopkins University Press. Baltimore, Maryland, USA. ISBN 0-8018-8221-4.

### Outros artigos

* Bóvidos

### Ligazóns externas

* *Caprinae* en Tree od Life {{en]] Inclkíue árbore filoxenética.
* *Caprinae* no SIIT.
* *Caprinae* en ADW.
* *Caprinae* no NCBI.
* *El estado de conservación y la distribución de los mamíferos mediterráneos* *(en castelán)*

|  |  |
| --- | --- |
| Control de autoridades | 
* Wd: Q189804
* BNCF: 12727
* BNE: XX525881
* BNF: 16188343v
* EBID: ID
* GND: 4418314-8
* MAG: 2778123908
* NKC: ph508897

 |

|  |  |
| --- | --- |
| Identificadores taxonómicos | 
* ADW: Caprinae
* Fossilworks: 86342
* iNaturalist: 568827
* ITIS: 552327
* MSW: 14200752
* NCBI: 9963

 |